**Répcelak város Önkormányzata Képviselő-testületének 2/2022.(I.28.) önkormányzati rendelete**

**a közművelődési feladatok ellátásáról**

Répcelak város Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

**1. A közművelődési alapszolgáltatások köre**

**1. §**

Répcelak város Önkormányzata (a továbbiakban: Önkormányzat) a helyi sajátosságok és a rendelkezésre álló anyagi eszközei figyelembevételével az alábbi közművelődési alapszolgáltatásokat látja el:

*a)* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

*b)* a közösségi és társadalmi részvétel fejlesztése,

*c)* az egész életre kiterjedő tanulás feltételeinek biztosítása,

*d)* a hagyományos közösségi kulturális értékek átörökítése feltételeinek biztosítása,

*e)* az amatőr alkotó- és előadó-művészeti tevékenység feltételeinek biztosítása,

*f)* a tehetséggondozás- és fejlesztés feltételeinek biztosítása.

**2. §**

Az Önkormányzat az 1. §-ban meghatározott alapszolgáltatásokat a következő feladatok ellátásával biztosítja:

*1.* Az a) pontban meghatározott alapszolgáltatás keretében:

*a)* helyszín biztosítása a művelődő közösségnek a rendszeres és alkalomszerű művelődési, közösségi tevékenység végzéséhez,

*b)* bemutatkozási lehetőség teremtése a művelődő közösség számára,

*c)* adminisztrációs, irodatechnikai támogatás, információ szolgáltatás a művelődő közösségek számára.

*2.* A b) pontban meghatározott alapszolgáltatás keretében:

*a)* a helyi társadalom kapcsolatrendszerének, közösségi életének, érdekérvényesítésének támogatása céljából az állampolgári részvétel fejlődését elősegítő, közösségfejlesztő programokat, tevékenységeket vagy szolgáltatásokat szervez,

*b)* támogatja az önkéntes tevékenységeket, az önkéntességgel kapcsolatos programokat, vagy szolgáltatásokat szervez,

*c)* a gyermekek, az ifjúság, az idősek művelődését segítő, a családi életre nevelő családbarát, a generációk közötti kapcsolatokat, együttműködést elősegítő programokat, tevékenységeket vagy szolgáltatásokat szervez,

*d)* a különböző kultúrák közötti kapcsolatok kiépítését és fenntartását elősegítő programokat, tevékenységeket vagy szolgáltatásokat szervez,

*e)* a szegénységben vagy más hátránnyal élő csoportok társadalmi, kulturális részvételét fejlesztő, a megértést, a befogadást, a felzárkózást, az esélyegyenlőség megvalósulását elősegítő programokat, tevékenységeket vagy szolgáltatásokat szervez,

*f)* a lelki egészség megőrzését szolgáló, a függőséget, devianciát, áldozattá válást megelőző programokat, tevékenységeket vagy szolgáltatásokat szervez,

*g)* szakmai támogatást biztosít a helyi partnerségi egyeztetési, együttműködési folyamatok kialakításához és működtetéséhez, biztosítja a közösségi tervezési folyamatok szakmai, szervezési és technikai feltételeit,

*h)* az a)–g) pontban foglalt tevékenységek megvalósításában szakmai és infrastrukturális támogatást nyújt.

*3.* A c) pontban meghatározott alapszolgáltatás keretében:

*a)* iskolarendszeren kívüli tanfolyamokat, képzési alkalmakat szervez, támogatja azok megvalósítását,

*b)* iskolarendszeren kívüli öntevékeny, önképző szakkörök, klubok, közösségek megalakulását, tevékenységét szervezi, támogatja azok megvalósítását,

*c)* az életminőséget és életesélyt javító tanulási lehetőségeket szervez, támogatja azok megvalósulását,

*d)* népfőiskolai programokat, szabadegyetemeket szervez, támogatja azok megvalósítását,

*e)* ismeretterjesztő alkalmakat szervez, támogatja azok megvalósítását és ismeretszerző lehetőségeket teremt,

*f)* hozzásegít az elektronikus közszolgáltatások megismeréséhez, a digitális világban történő eligazodáshoz, az ezeket szolgáló eszközök alkalmazásához.

*4.* A d) pontban meghatározott alapszolgáltatás keretében:

*a)* a helytörténettel, a népművészettel, a népi iparművészettel és a település szellemi kulturális örökségével kapcsolatos csoportot, szakkört, klubot működtet, támogatja a művelődő közösségek ezirányú munkáját,

*b)* részt vesz a helyi művelődési szokások gondozásában, gazdagításában, értéktárak kialakításában, gondozásában, a települési értékeket bemutató és népszerűsítő programokat, tevékenységeket, szolgáltatásokat szervez, és támogatja azok megvalósítását,

*c)* az anyanyelvápolás érdekében programokat, tevékenységeket, szolgáltatásokat szervez, támogatja a művelődő közösségek ezirányú munkáját,

*d)* a nemzeti, az európai és az egyetemes kultúra, továbbá a külhoni nemzetrészek kulturális értékeinek megismertetése érdekében programokat, tevékenységeket, szolgáltatásokat szervez, támogatja azok megvalósítását,

*e)* a helyi vagy térségi nemzetiségi vagy kisebbségi közösségek bevonásával a nemzetiségi és más kisebbségi kultúra értékeinek megismertetése érdekében programokat, tevékenységeket, szolgáltatásokat szervez, támogatja azok megvalósítását,

*f)* az ünnepek kultúrájának gondozása érdekében a helyi szokások figyelembevételével, a művelődő közösségek, illetve a hagyományos közösségi kulturális értékek átörökítésével foglalkozó közösségek bevonásával szervezi az állami, a nemzeti, a társadalmi és településhez kötődő ünnepek helyi alkalmait, támogatja azok megvalósítását.

*5.* Az e) pontban meghatározott alapszolgáltatás keretében:

*a)* a képzőművészet, a zeneművészet, a táncművészet, a színház- és bábművészet, a versmondás, a film- és médiaművészetek, az irodalom területén tevékenységet folytató amatőrművészeti csoportot, szakkört, klubot szervez, elősegíti azok létrejöttét, támogatja azok működését,

*b)* az a) pont szerinti közösségek tevékenységének támogatása érdekében szakmai és infrastrukturális támogatást nyújt.

*6.* Az f) pontban meghatározott alapszolgáltatás keretében:

*a)* a településen élő vagy tanuló hátrányos helyzetű személyek tehetségének kibontakoztatása, kompetenciáinak fejlesztése érdekében művészeti és egyéb foglalkozásokat, szakköröket, klubokat működtet, támogatja azok megvalósítását,

*b)* felzárkóztatást segítő tanórán kívüli foglalkozásokat biztosít.

**2. A közművelődési feladatok ellátásának formája és módja**

**3. §**

(1) Az Önkormányzat a 2. §-ban felsorolt feladatai ellátása érdekében közművelődési intézményt tart fenn.

(2) Az Önkormányzat fenntartásában működő közművelődési intézmény a Répcelaki Művelődési Ház és Könyvtár (9653 Répcelak, Radó Kálmán tér 2., a továbbiakban: Intézmény), melynek telephelyei:

*a)* a 9653 Répcelak, Petőfi Sándor utca 20. szám alatti Helytörténeti gyűjtemény, valamint

*b)* a 9653 Répcelak, Radó Kálmán tér 1. szám alatti „Radó-emlékház” közösségi épület.

(3) Az Intézmény éves munkatervet készít és nyújt be a tárgyév januári, munkaterv szerinti első képviselő-testületi ülésére.

(4) A (3) bekezdésben meghatározott éves munkaterv a Humánpolitikai Bizottság véleményezése után kerül előterjesztésre a Képviselő-testület elé.

(5) Az Intézmény a közművelődési lehetőségekről folyamatosan tájékoztatja a település lakosságát:

*a)* elektronikus úton a www.mok.repcelak.hu intézményi honlapon, kiemelt városi ünnepségek és rendezvények esetén pedig a www.repcelak.hu városi honlapon,

*b)* írott sajtó útján a Répcelaki Hírmondó című önkormányzati lapban,

*c)* műsorfüzetekben és szórólapokon.

(6) Az Intézmény Csánig község Önkormányzatával a közösségi színtér működtetése érdekében megállapodást kötött, a kulturális feladatok ellátására közművelődési szakember közös foglalkoztatásával.

**4. §**

Az Önkormányzat az egyes közművelődési feladatainak ellátása során együttműködik térségi intézményekkel, szervezetekkel, magánszemélyekkel, így különösen:

*a)* Répcelaki Művelődési Ház és Könyvtár,

*b)* Répcelaki Százszorszép Óvoda,

*c)* Répcelaki Móra Ferenc Általános Iskola,

*d)* Helyben működő civil szervezetek,

*e)* Egyházak,

*f)* Lakosság.

**3. A feladatellátás mértéke**

**5. §**

Az Intézmény a hét öt napján, napi 8 órában nyitva tart, melyből egy nap szabadnapra vagy munkaszüneti napra esik, továbbá a hét három napján magába foglalja a 16.00-19.00 óra közötti időszakot.

**4. A közművelődési tevékenység finanszírozása**

**6. §**

Az Önkormányzat a helyi közművelődési feladatok támogatását az éves költségvetésében meghatározott keretek között a Répcelaki Művelődési Ház és Könyvtár fenntartásán keresztül biztosítja, és további egyedi döntéssel biztosíthatja.

**5. Fórum**

**7. §**

Az Önkormányzat évente egy alkalommal fórumot szervez a művelődő közösségek vezetőinek részvételével.

**6. Záró rendelkezések**

**8. §**

Hatályát veszti a közművelődésről szóló 18/2015(VI.26.) önkormányzati rendelet.

**9. §**

Ez a rendelet 2022. február 10-én lép hatályba.

Répcelak, 2022. január 27.

Szabó József dr. Kiss Julianna

 polgármester jegyző

Záradék: a rendelet kihirdetve 2022. január 28-án.

dr. Kiss Julianna sk.

 jegyző